10. การควบคุมภายใน

คณะกรรมการบริษัท มอบหมายให้คณะอนุกรรมการตรวจสอบรับผิดชอบการกำกับดูแล
และสอบทานความมีประสิทธิภาพและประสิทธิผลของระบบการควบคุมภายในที่ฝ่ายบริหารของบริษัทจัดให้มีขึ้น
เพื่อให้มั่นใจว่าระบบการควบคุมภายในของบริษัทดีเพียงพอที่จะช่วยลดความเสี่ยงในการทำธุรกิจ
สามารถป้องกันทรัพย์สินของ บผฟ. และบริษัทย่อยจากการสูญหาย
หรือนำไปใช้โดยบุคคลที่ไม่มีอำนาจหน้าที่ และช่วยให้รายงานทางการเงินของ บผฟ.
มีความถูกต้องน่าเชื่อถือ

ระบบการควบคุมภายในของ บผฟ. ประกอบด้วยการจัดการดูแลในเรื่องต่อไปนี้ คือ

สภาพแวดล้อมของการควบคุมกิจการ

บผฟ. จัดให้มีจรรยาบรรณทางธุรกิจขึ้นใช้กับทุกบริษัทในกลุ่ม
เพื่อให้พนักงานและกรรมการทุกคนรับทราบและปฏิบัติตาม
โดยจรรยาบรรณทางธุรกิจกำหนดข้อพึงปฏิบัติที่สอดคล้องกับกฎหมายที่บริษัทต้องปฏิบัติ
ระเบียบและนโยบายที่กำหนดไว้ เพื่อให้การทำธุรกิจของบริษัททั้งกลุ่มไม่ขัดต่อกฎหมาย
และระเบียบของหน่วยงานกำกับดูแล

บผฟ. ปรับปรุงโครงสร้างการบริหารงานให้มีรูปแบบที่เหมาะสม
เพื่อรองรับการขยายธุรกิจและกำหนดหน้าที่ความรับผิดชอบชัดเจนโดยเฉพาะกิจกรรมที่เกี่ยวข้องกับการลงทุนของ
บผฟ. และได้ปรับปรุงระเบียบคำสั่งของบริษัท
ตามระยะเวลาเพื่อให้สอดคล้องกับกฎระเบียบภายนอกที่เปลี่ยนแปลง
และเหมาะสมกับสภาวะการณ์ปัจจุบัน

การประเมินความเสี่ยงและการจัดการความเสี่ยง

บผฟ. ประเมินและบริหารความเสี่ยงต่อจากปีที่ผ่านมา โดยมีคณะอนุกรรมการบริหารความเสี่ยง
เป็นผู้กำกับดูแลให้มีการจัดการและการบริหารความเสี่ยงใน บผฟ. และบริษัทย่อยอย่างต่อเนื่อง
เป็นระบบและเป็นมาตรฐานสากลโดยจัดทำคู่มือการบริหารความเสี่ยงขึ้นเป็นแนวทางในการดำเนินการ

ในรอบปีที่ผ่านมา บผฟ. ให้ความรู้เรื่องการบริหารความเสี่ยงแก่พนักงานทุกระดับ และ
จัดสัมมนาเชิงปฏิบัติการ เพื่อระบุและจัดลำดับความเสี่ยงทุกกิจกรรมในกลุ่ม บผฟ.
และมอบหมายผู้รับผิดชอบให้จัดการหรือควบคุมเพื่อบรรเทาความเสี่ยงนั้นๆ
และมีการติดตามอย่างต่อเนื่อง

กิจกรรมควบคุม

บผฟ. ปรับปรุงระบบการจัดการในเรื่อง การกำหนดอำนาจดำเนินการ
โดยแบ่งแยกหน้าที่รับผิดชอบในการอนุมัติ การบันทึกรายการ และการดูแลรักษาทรัพย์สิน
เพื่อเป็นแนวทางในการปฏิบัติงานสำหรับพนักงานทุกระดับอย่างชัดเจน
เพื่อให้มั่นใจว่าไม่มีการละเลยปฏิบัติในเรื่องที่สำคัญและจำเป็น
และที่บังคับโดยกฎหมายและระเบียบของหน่วยงานกำกับดูแลภายนอกที่บริษัทต้องปฏิบัติตาม

ระบบสารสนเทศและการสื่อสารข้อมูล

บผฟ. จัดให้มีการรายงานข้อมูลประเภทต่างๆ
ต่อผู้บริหารแต่ละระดับและคณะกรรมการอย่างสม่ำเสมอและทันต่อเหตุการณ์
รวมทั้งจัดให้มีระบบการสื่อสารที่ทันสมัย และมีประสิทธิภาพ
เพื่อให้มั่นใจว่าพนักงานทุกระดับมีความเข้าใจนโยบาย และระเบียบปฏิบัติของ บผฟ.
มีหน่วยงานที่รับผิดชอบดูแลข้อมูลที่ส่งให้หน่วยงานภายนอกและผู้เกี่ยวข้อง เช่น ข้อมูลสำหรับนักลงทุน
ข้อมูลสำหรับหน่วยงานกำกับดูแล เป็นต้น ทั้งนี้ บผฟ.
ได้ให้ความสำคัญในเรื่องของระบบเทคโนโลยีสารสนเทศและมีการควบคุมป้องกัน
เพื่อให้มั่นใจว่าสามารถใช้งานข้อมูลได้ทันเวลา ถูกต้องและปลอดภัย

การติดตามและการประเมินผล

บผฟ. มีระบบการติดตาม เพื่อประเมินประสิทธิภาพ
และประสิทธิผลของการปฏิบัติงานว่าเป็นไปตามเป้าหมายที่วางไว้ทั้งระยะสั้นและระยะยาว
โดยใช้ระบบการประเมินผลงานเพื่อวัดผลการปฏิบัติงานโดยรวมของ บผฟ. และ บริษัทย่อย

บผฟ. จัดให้มีการตรวจสอบกิจกรรมการของกลุ่ม บผฟ. โดยหน่วยงานตรวจสอบภายใน
เพื่อให้มั่นใจว่าการปฏิบัติงานเป็นไปตามระบบ ระเบียบที่วางไว้
และประเมินว่าระบบการควบคุมภายในยังคงมีประสิทธิภาพ ประสิทธิผล และพอเพียง
โดยรายงานผลการตรวจสอบตรงต่อคณะอนุกรรมการตรวจสอบอย่างสม่ำเสมอ

ในการตรวจสอบงบการเงินของ บผฟ. โดยผู้สอบบัญชีรับอนุญาต
ผู้สอบบัญชีใช้วิธีสอบทานระบบการควบคุมภายในด้านบัญชีของบริษัท เพื่อกำหนดแนวทางการตรวจสอบ
ระยะเวลา และขอบเขตในการปฏิบัติงานด้วย ซึ่งในปี 2544 ผู้สอบบัญชีไม่พบสาระสำคัญ
เพื่อเสนอแนะให้บริษัทปรับปรุงระบบการควบคุมภายในแต่อย่างใด